पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. नेशनल फर्टिलाइजर लिमिटेड (एनएफएल) प्लांट के आसपास क्षेत्र में सोमवार सुबह अमोनिया गैस फैल गई। तेज गंध से लोग घुटन महसूस करने लगे। यह हालात करीब एक घंटे तक बने रहे। लोगों ने इसकी सूचना उसी समय दिल्ली की एक केमिकल लेबोरेट्री को दे दी।
इसके बाद टीम पहुंची और हवा का सैंपल अपने साथ ले गई। उनका मकसद एनएफएल प्लांट के करीब हवा में मौजूद अमोनिया और अन्य गैसों की मौजूद मात्रा का पता करना है। टीम को प्लांट के पीछे बने सिंचाई विभाग के मकान में रह रहे एसडीओ राज सिंह पूनिया के बेटे राहुल ने बुलवाया था।
इलाके के रहने वाले लोगों का कहना है कि गैस रिसाव पहली बार नहीं हुआ है। पिछले सात-आठ दिन से बार-बार अमोनिया का तेज रिसाव हो रहा है। हरे भरे पौधे अचानक सूखने लगे हैं। वहीं, कई लोगों की मितली और आंखों में जलन हो रही है।
सोमवार को गैस की तेज महक आने पर सिंचाई विभाग के एक्सईएन अतुल नारंग ने इस बारे में एनएफएल के जीएम (ऑपरेशन एंड मेंटेनेंस) एसएस ओबराय से भी फोन पर बात की। जीएम एसएस ओबराय का कहना है कि रविवार रात को प्लांट की एक यूनिट ट्रिप हो गई थी। इसे दोबारा चालू करने की प्रक्रिया में थोड़ी बहुत गैस रिस गई होगी।
एनएफएल प्लांट के आसपास लोग अक्सर अमोनिया की तेज रिसाव की शिकायत करते रहे हैं। अगस्त 2012 में भी इस तरह की शिकायतें सामने आई थी। स्थानीय लोगों का कहना है कि इस तरह अमोनिया का रिसाव होता रहता है।
शिकायत पर भी किसी ने नहीं सुना
मैंने एनएफएल के चीफ मैनेजर बीएस जलपांगी से फोन पर शिकायत की। मेरी बात नहीं सुनी गई। पॉल्यूशन कंट्रोल बोर्ड के अधिकारियों से भी बात की, मगर कोई भी मौके पर नहीं पहुंचा। इसके बाद ही दिल्ली में एक निजी लैब से बात कर जांच करने को कहा। दोपहर करीब डेढ़ बजे दिल्ली की इस लैब की टीम सिंचाई विभाग की कॉलोनी पहुंची। दो-तीन दिन में रिपोर्ट आ जाएगी। इसके बावजूद अगर उनकी सुनी नहीं गई तो स्टेट पॉल्यूशन कंट्रोल बोर्ड जाएंगे।
राहुल पूनिया, निवासी, सिंचाई विभाग कॉलोनी
पेड़-पौधे एनएफएल कैंपस में भी है। यहां ऐसी कोई शिकायत नहीं। प्लांट शटडाउन होना रूटीन प्रक्रिया है। औपचारिक शिकायत मिलती है तो जांच जरूर करवाई जाएगी।
विवेक आनंद, पीआरओ, एनएफएल
रूटीन प्रक्रिया बताया
एनएफएल में एक प्लांट नया है। उसका बंद होना एक प्रक्रिया है। इस गैस का रिसाव नहीं कहा जा सकता। कैंपस के अंदर सैकड़ों कर्मचारी काम करते हैं। सुरक्षा के कड़े इंतजाम हैं। फिर भी हम इस मामले की जांच करवाएंगे।
बीएस जलपांगी, चीफ मैनेजर, एनएफएल
हमें सुबह इस बारे में जानकारी मिली थी। तुरंत ही एनएफएल के अधिकारियों से संपर्क किया गया। रविवार-सोमवार की रात एक प्लांट ट्रिप कर गया था। उसी समय थोड़ी महक आई थी। नहीं। ऐसे मामले डिपार्टमेंट ऑफ इंडस्ट्रियल सेफ्टी को देखने होते हैं। यह पॉल्यूशन नहीं है। रिसाव की हमारे पास कोई जानकारी नहीं।
डॉ.पीके दास, आरओ, पॉल्यूशन कंट्रोल बोर्ड
क्या है अमोनिया अमोनिया एक तीक्ष्ण गंध वाली रंगहीन गैस है। यह हवा से हल्की होती है तथा इसका वाष्प घनत्व 8.5 है। यह जल में अति विलेय है। अमोनिया के जलीय घोल को लिकर अमोनिया कहा जाता है यह क्षारीय प्रकृति का होता है। यूरिया, अमोनियम सल्फेट, आदि रासायनिक खादों को बनाने में अमोनिया का उपयोग किया जाता है। बर्फ के कारखाने में शीतलक के रूप में अमोनिया का उपयोग किया जाता है। थोड़ी ज्यादा मात्रा में अमोनिया सूंघने पर जान जा सकती है। 1984 में भोपाल गैस त्रासदी इसका बड़ा उदाहरण है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hne_Deva hin_Deva mag_Deva hin_Deva hin_Deva hin_Deva zho_Hant eng_Latn